Sewe verdrink afgelope week in Vrystaat(Foto: SA Polisie) Sewe mense het die afgelope week in die Vrystaat verdrink terwyl stormweer die afgelope paar dae oor groot dele van die land heers. Brig. Motantsi Makhele, polisiewoordvoerder, sê die slagoffers het óf in riviere óf in oorstroomde gebiede verdrink. Die jongste slagoffers is onderskeidelik 13 en 17 jaar oud en behoort vermoedelik aan dieselfde gesin. Volgens Makhele het die twee kinders saam met twee volwassenes verdrink toe hulle deur ŉ oorstroomde pad naby Rosendal probeer ry het. “Die polisie het die liggame van ŉ kind (17) en twee mans in die water gevind, maar die liggaam van die 13-jarige kind word steeds gesoek.” In ŉ afsonderlike voorval het ŉ man verdrink nadat hy saam met sy vrou en familie drankies by ŉ plaas in die Oranjeville-omgewing geniet het. Makhele sê die man se vrou het besef hy het verdwyn en het na hom gaan soek toe sy hom in ŉ rivier gesien het. “Die vrou het hom sien roep vir hulp en sy het dadelik haar man se broers en familielede geroep. Nog voor hulle iets kon doen, het die man onder die water verdwyn.” Die polisie is na die toneel ontbied en die man se liggaam is uit die rivier gehaal. In nog ŉ voorval het ŉ 41-jarige man in die Senekal-omgewing verdrink toe hy ŉ rivier wou oorsteek. Sy liggaam is eers op Kersdag gevind. Die polisie het ook die liggaam van ŉ vermiste 34-jarige man in ŉ rivier in Botshabelo gevind. Hy is dae vantevore as vermis aangemeld. Makhele sê in die laaste voorval is ŉ 21-jarige pastoor en ŉ 41-jarige vrou deur ŉ rivierstroom meegesleur nadat die pastoor die vrou wou doop. “Die pastoor het lede van sy kerk na ŉ rivier naby Kroonstad geneem vir ŉ doop,” sê hy. “Tydens die doop het die pastoor en die vrou skielik in die water verdwyn.” Hulle liggame is etlike kilometer verder deur duikers gevind. Die vlaag verdrinkings volg kort nadat die Suid-Afrikaanse Weerdiens (SAWD) verskeie weerwaarskuwings vir groot dele van die land uitgereik het. Die polisie het intussen ŉ beroep op mense gedoen om riviere of sterk strome heeltemal te vermy. “Moenie die gevaar loop om die water oor te steek nie,” sê Makhele. “Ons raai ook kerke aan om enige bedrywighede wat die gebruik van riviere en damme behels, op te skort.”